ไฟแนนซ์ทูเดย์
...ต้องขอแสดงความยินดีกับ สุพจน์ อาวาส ผู้ช่วยผู้อำนวยการธนาคารออมสิน สายงานสินเชื่อชุมชน กลุ่มสินเชื่อรายย่อย ที่คาดว่า จะได้รับการคัดเลือกให้มาเป็นกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ คนใหม่เสียที จากที่ต้องเปิดรับสมัครถึง 2 รอบ
28 พ.ย. 2557

...ต้องขอแสดงความยินดีกับ สุพจน์ อาวาส ผู้ช่วยผู้อำนวยการธนาคารออมสิน สายงานสินเชื่อชุมชน กลุ่มสินเชื่อรายย่อย ที่คาดว่า จะได้รับการคัดเลือกให้มาเป็นกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ คนใหม่เสียที จากที่ต้องเปิดรับสมัครถึง 2 รอบ
ขอเตือนว่างานนี้ สุพจน์ต้องรีบไปฟิตร่างกายให้พร้อมลุยงานฟื้นฟูกิจการเอสเอ็มอีแบงก์ไปกับ สาลินี วังตาล ประธานเอสเอ็มอีแบงก์ คนปัจจุบัน ที่กำลังเครื่องฟิต เร่งเรื่องขายหนี้เสีย และปรับโครงสร้างการทำงานภายในเพื่อรองรับการทำงานทิศทางใหม่ของเอสเอ็มอีแบงก์แบบที่ปลอดการเมืองแทรกแซง
...ด้านการบินไทย ยังเดินหน้าเจรจาของเงินกู้เพื่อเสริมสภาพคล่องจากธนาคารออมสินต่อ รอบนี้ขอเบาะแค่ 7,000 ล้านบาท จากที่ซูเปอร์บอร์ดเปิดวงเงินให้กู้ได้ถึง 1.5 หมื่นล้านบาท แต่ที่ยังเจรจาไม่จบเพราะทางออมสินก็ไม่ยอมถูกบีบปล่อยกู้ง่ายๆ เลยยื่นขอเสนอให้กระทรวงการคลังออกหนังสือค้ำประกัน Letter of Comfort การันตีเงินกู้ก้อนนี้ว่าหากเกิดเสียหาย จะไม่กระทบกระเทือนต่อผู้ฝากเงิน เนื่องจากผลประกอบการการบินไทยปีนี้ก็ยังจะเข้าข่ายติดลบ เลยทำให้สำนักงานบริหารหนี้สาธารณะ (สบน.) ต้องคิดหนัก เพราะไม่อยากจะออกหนังสือดังกล่าว เกรงจะกลายเป็นตัวอย่างให้รัฐวิสาหกิจอื่น
...ต้องยอมรับว่าคนส่ง เกริก วณิกกุล ให้มานั่งเป็นประธานกรรมการธนาคารอาคารสงเคราะห์ (ธอส.) ถือว่าเลือกไม่ผิด เพราะขึ้นชื่อว่าคนแบงก์ชาติ ทำอะไรมีหลักการ และที่สำคัญต้องไม่เป็นภาระต่อภาษีของประชาชนเสมอ จากนี้ต้องจับตาทิศทางการขับเคลื่อน ธอส. โดยเฉพาะการแบ่งโครงสร้างภายในองค์กรที่ทำกันมาก่อนหน้านี้ จนกลายเป็นทหารหัวโต ซึ่งน่ากลัวเพราะเมื่อหัวโต ต่อไปพุงก็จะต้องโตตามไปด้วย
...เพราะเมื่อเทียบที่ขนาดสินทรัพย์กว่า 8 แสนล้านบาท เทียบชั้นเป็นแบงก์ขนาดเล็กถึงกลาง กับการแต่งตั้งรองผู้จัดการจาก 6 คนเป็น 8 คน และการเพิ่มตำแหน่งผู้ช่วยจาก 12 คนเป็น 18 คนนั้น ทำให้ท่านประธานไม่ค่อยสบายใจ เพราะเมื่อเทียบกับเนื้องานที่ ธอส.เน้นปล่อยกู้เพื่อที่อยู่อาศัยเพียงอย่างเดียว ซึ่งได้ข่าวว่าบอร์ดสั่งให้ฝ่ายบริหารไปทบทวนเรื่องนี้แล้ว
...ล่าสุดได้ข่าวว่า พล.ต.อ.เจตน์ มงคลหัตถี อดีตรองผู้บัญชาการตำรวจแห่งชาติ (ที่ปรึกษา สบ10) ได้ยื่นใบลาออกจากกรรมการ ธอส. และมีผลเรียบร้อยแล้ว งานนี้ไม่รู้ว่ามีนัยอะไรที่เกี่ยวข้องกับการตั้งกรรมการสอบผู้บริหารระดับสูงของ ธอส.หรือไม่ ใครรู้ช่วยบอกที